In mil fa musica sfratgada

L'ultim album da Tom Waits datescha da l'onn 1993. Dapi quel onn cun il disc cumpact "Black Rider" n'hai betg pli dà nov sound dal californian excentric. Ins avess pudì crair che Tom Waits è sparì. EI è dentant be restà a chasa. Ussa è qua Ina nova ovra da Tom Waits: "Mule Variations" - variaziuns dad in mil, ubain dad in chau dir - è il num dal disc. Buna rauba, tipic Tom Waits!

Kathleen Brennan, la dunna da Tom Waits, di ch’ella n'haja betg maridà in um, mabain in mil. Tom Waits prenda serius sia dunna e preschenta sia nova musica sco variaziun dad in mil. EI ha in chau dir, el è in original ed el ha ina vusch geniala.
Quai va tut bain ensemen cun in mil. Tom Waits mesira auter che il rest. Ad el na disturbi betg sch'ins auda scruschir pedals da clavazin. Igl è insumma uschia ch'ins vegn confruntà cun clavazins da tut gener - buns, mez caputs, dischaccordads - damai ch'ins na po betg prender il clavazin cun sai sco ina ghitarra. Quai vul dir ch'ins sto far il meglier or da la situaziun. En ina chanzun aud'ins in cot. Quel è gist stà preschent cura ch'ins ha registrà il toc "Chocolate Jesus" en ina puraria. A Tom Waits na disturba da quai. EI fa insatge or da talas situaziuns. Ussa fa il cot part da la chanzun.

Musica sfratgada, balladas da bellezza
Il pli tard dapi l'onn 1983 è Tom Waits enconuschent per sia musica sfratgada e per sia vusch rauca e bassa. Cun l'album epocal "Swordfishtrombone" sa referiva Tom Waits sin Bertold Brecht e Kurt Weill. Dapi quella giada è el la "grattaduira" dal rock. Grattaduira è el anc adina. Ses stil è restà quai ch'el era. Sin "Mule Variations" datti chanzuns sco "Eyeball Kid" nua che Tom Waits sbragia plitost che chantar. Ma i dat natiralmain era balladas. Era per quellas è Tom Waits enconuschent. Tut ch'enconuscha "Walzing Matilda". Ussa datti per exempel "Hold on", ina ballada da bellezza.
L'american ha perfecziunà ses image dad original. Cun "Mule Variations" sa resta el fidaivel. E mintgin che taidla "Mule Variations" po serrar ils egls e giudair...